Mangaung mors geld, wys tenderverslag(Argieffoto: Maroela Media) Die kwartaallikse tendertoekenningsverslag wat Maandag voor die Mangaung-metroraad gedien het, wys daarop dat die sukkelende Vrystaatse metro se geld “op alles behalwe wat nodig is” bestee word. Luidens die verslag het die uitvoerende burgemeester, Mxolisi Siyonzana, in Augustus vanjaar ŉ sogenaamde bewusmakingsprogram oor geslagsgebaseerde geweld gehou waaraan meer as R300 000 bestee is. Byna die helfte daarvan is aan die spyseniering alleen bestee. Dít terwyl duisende rande bestee is aan ŉ sogenaamde vrouegeleentheid van die adjunkburgemeester, Mapaseka Mothibi-Nkoane. ŉ Kontrak vir sekerheidsdienste is ook toegeken terwyl opgeleide metropolisiebeamptes teen volle betaling by die huis sit weens ŉ gebrek aan voertuie. “Daar was ook die lewering van sleuteldienste teen ŉ ruim R7 miljoen, die lewering van uniforms vir die lank reeds geslote dieretuinpersoneel en ŉ toekenning van R89 000 vir die begrafnis van ŉ munisipale amptenaar in Upington,” sê Mare-Lize Thompson, VF Plus-raadslid in die Mangaung-metroraad. Thompson sê dit is ŉ skande dat kaders van die ANC groot bedrae aan onnodige uitgawes bestee terwyl die metro wesenlik bankrot is en nie basiese dienste aan die inwoners kan lewer nie. “Die VF Plus wil weet hoeveel slagoffers van geslagsgeweld werklik by die sogenaamde bewusmakingsprogram oor geslagsgegronde geweld baat gevind het en of dit weereens ŉ verskoning was om politieke guns te koop en partytjie te hou.”